KIRJALLINEN KYSYMYS E-2356/00 esittäjä(t): Reinhold Messner (Verts/ALE) komissiolle. Astin ja Cuneon välinen moottoritie.



Virallinen lehti nro 081 E , 13/03/2001 s. 0190 - 0191



KIRJALLINEN KYSYMYS E-2356/00 esittäjä(t): Reinhold Messner (Verts/ALE) komissiolle (13. heinäkuuta 2000) Aihe: Astin ja Cuneon välinen moottoritie Italian valtioneuvosto hyväksyi vuonna 1991 annetun ns. täydentävän säädöksen, jolla Torinon ja Piacenzan välisestä moottoritiestä vastaavalle Satap-yritykselle myönnettiin toimilupa myös Asti-Cuneo-osuudelle, laittomaksi sillä perusteella, että säädös oli vastoin direktiiviä 89/440/ETY(1), jonka täytäntöönpanon määräaika oli kyseistä säädöstä hyväksyttäessä jo mennyt umpeen. Päätöksen jälkeen Italian hallitus ilmoitti, että Satapin toimilupa Asti-Cuneo-osuudella todennäköisesti peruttaisiin. Mitä tulee komission antamaan vastaukseen aiempaan, ympäristövaikutusten arviointia käsittelevään kysymykseeni P-1378/00(2), muutettua moottoritiesuunnitelmaa ei voida pitää asianmukaisena vastauksena arvosteluun, jota alkuperäisestä suunnitelmasta esitettiin ympäristövaikutusten arviointimenettelyn yhteydessä. Itse asiassa toisessa suunnitelmassa kulkureittiä ei ole muutettu oleellisesti: noin 77 kilometrin reitistä vain yhtä 2 kilometrin osuutta oli tarkistettu ja suurin osa tiestä kulkee edelleenkin vuolaan ja voimakkaasti tulvivan Stura-joen uomaa pitkin. Lisäksi ministerineuvosto hyväksyi hankkeen syyskuussa 1994 ilman kunnollisia perusteluja (yleisten töiden ministeriön teknisiä näkökohtia ei koskaan julkistettu). Hyväksymispäätös perustui ympäristöministeriön sihteeristön virkamiehen antamaan, virheitä sisältävään tekniseen lausuntoon, joka ei ollut yhtenevä ympäristövaikutusten arviointia käsittelevän ministerikomitean kesäkuussa 1994 antaman alustavan kielteisen lausunnon kanssa. Viimeksi mainittu seikka on parhaillaan Italian tilintarkastustuomioistuimen tutkittavana. Komission pyynnön mukaisesti annan lisätietoja tämän kysymyksen liitteessä ja pyydän komissiota hankkimaan lisätietoja kiistanalaisesta moottoritiehankkeesta ottamalla yhteyttä ANASiin (teistä vastaava valtion virasto, Via Monzambano 10, Rooma). Ottaen huomioon Italian valtioneuvoston äskettäisen lausunnon, aikooko komissio käynnistää rikkomista koskevan menettelyn Italiaa vastaan, jos Italian valtio ei peruuta Satapille myönnettyä toimilupaa? Mihin toimiin komissio aikoo ryhtyä, jotta ympäristöarviointimenettelyn kielteisen tuloksen huomiotta jättävä ministerineuvoston päätös luvan antamisesta moottoritien rakentamiselle otettaisiin uudelleen tarkasteltavaksi? Miten on mahdollista, että jäsenvaltio voi antaa luvan yleisten töiden toteuttamiselle, jos ympäristövaikutusten arviointimenettelyn tulos on kielteinen? Onko tämä yhteisön säännösten mukaista? (1) EYVL L 210, 21.7.1989, s. 1. (2) EYVL C 374 E, 28.12.2000, s. 218. Frederik Bolkesteinin komission puolesta antama vastaus (14. syyskuuta 2000) Komissio on pyytänyt Italian viranomaisilta tarvittavia tietoja arvioidakseen, ovatko arvoisan parlamentin jäsenen mainitsemat uuden Asti-Cuneo -moottoritieosuuden rakennusurakan myöntäminen ja Satap-yritykselle myönnetyn toimiluvan jatkaminen toteutettu tavalla, joka on yhteensopiva julkisia hankintoja koskevan yhteisön lainsäädännön kanssa. Mikäli saaduista tiedoista käy ilmi, että noudatetut menettelytavat eivät ole edellä mainitun yhteisön lainsäädännön mukaisia, komissio voi ryhtyä EY:n perustamissopimuksen 226 artiklan (entinen 169 artikla) mukaiseen rikkomisesta johtuvaan menettelyyn Italian korkeimman hallinto-oikeuden (Conseil d'Etat) lausunnosta riippumatta. Kyseinen menettely on nimittäin itsenäinen, eikä se siten voi olla riippuvainen kansallisen oikeuden mukaisista oikeudenkäyntimenettelyistä.